Document ID: 32006R0676

ΚΑΝΟΝΙΣΜΌΣ (ΕΚ) αριθ. 676/2006 ΤΗΣ ΕΠΙΤΡΟΠΉΣ
της 2ας Μαΐου 2006
για τροποποίηση του κανονισμού (ΕΚ) αριθ. 1980/2003 για την εφαρμογή του κανονισμού (ΕΚ) αριθ. 1177/2003 του Ευρωπαϊκού Κοινοβουλίου και του Συμβουλίου σχετικά με τις κοινοτικές στατιστικές για το εισόδημα και τις συνθήκες διαβίωσης (EU-SILC) όσον αφορά ορισμούς και ενημερωμένους ορισμούς
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1177/2003 του Ευρωπαϊκού Κοινοβουλίου και του Συμβουλίου, της 16ης Ιουνίου 2003, σχετικά με τις κοινοτικές στατιστικές για το εισόδημα και τις συνθήκες διαβίωσης (EU-SILC) (1), και ιδίως το άρθρο 15 παράγραφος 2 στοιχείο γ),
Εκτιμώντας τα ακόλουθα:
(1)
Ο κανονισμός (ΕΚ) αριθ. 1177/2003 θεσπίζει ένα κοινό πλαίσιο για τη συστηματική παραγωγή κοινοτικών στατιστικών σχετικά με το εισόδημα και τις συνθήκες διαβίωσης, το οποίο περιλαμβάνει συγκρίσιμα και επίκαιρα συγχρονικά και διαχρονικά δεδομένα σχετικά με το εισόδημα και με το επίπεδο και τη σύνθεση της φτώχειας και του κοινωνικού αποκλεισμού στο επίπεδο τόσο των κρατών μελών όσο και της Ευρωπαϊκής Ένωσης.
(2)
Λόγω της προσχώρησης νέων κρατών μελών στην Ευρωπαϊκή Ένωση την 1η Μαΐου 2004, ο κανονισμός (ΕΚ) αριθ. 1177/2003 τροποποιήθηκε από τον κανονισμό (ΕΚ) αριθ. 1553/2005 του Ευρωπαϊκού Κοινοβουλίου και του Συμβουλίου (2), προκειμένου να προσαρμοστούν τα μεγέθη του δείγματος και να δοθεί χρόνος στα νέα κράτη μέλη για να προσαρμόσουν τα αντίστοιχα συστήματά τους στις εναρμονισμένες μεθόδους και ορισμούς κατά την κατάρτιση κοινοτικών στατιστικών.
(3)
Επιπροσθέτως, διαπιστώνεται ότι τόσο ορισμένα νέα όσο και ορισμένα παλαιότερα κράτη μέλη χρειάζονται επιπλέον χρόνο για να παράσχουν όλα τα δεδομένα για το ακαθάριστο εισόδημα, όπως ορίζεται στον κανονισμό (ΕΚ) αριθ. 1980/2003 της Επιτροπής (3).
(4)
Ως εκ τούτου, ο κανονισμός (ΕΚ) αριθ. 1980/2003 θα πρέπει να τροποποιηθεί ανάλογα.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα ΙΙ παράγραφος 3 πρώτο εδάφιο του κανονισμού (ΕΚ) αριθ. 1980/2003 αντικαθίσταται από το ακόλουθο κείμενο:
«Κατά παρέκκλιση από το σημείο 2, επιτρέπεται στην Ελλάδα, την Ισπανία, τη Γαλλία, την Ιταλία, την Πορτογαλία, την Πολωνία και τη Λεττονία να μην παράσχουν δεδομένα για το ακαθάριστο εισόδημα ήδη από το πρώτο έτος. Ωστόσο, οι χώρες αυτές θα παράσχουν τα δεδομένα αυτά το συντομότερο δυνατόν και οπωσδήποτε όχι αργότερα από το 2007».
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Μαΐου 2006.

Labels: 12
18
19
0